<classify> WIZARA ya Afya, Maendeleo ya Jamii, Jinsia, Wazee na Watoto imesema hakuna mlipuko hatarishi wa mafua makali hapa nchini licha ya kuwepo kwa ongezeko la wagonjwa wanaougua mafua yanayoambatana na homa, kuumwa kichwa na kuchoka mwili.Hayo yamebainishwa na Mkuu wa Kitengo cha Mawasiliano ya Serikali wa Wizara hiyo, Gerald Chami kupitia taarifa yake kwa vyombo vya habari jana. Chami alisema ugonjwa huo husababishwa na virusi vya influenza ambavyo siyo vipya na husababisha pia mafua na magonjwa mengine ya njia ya hewa kama vile nimonia ingawa kwa kipindi hiki kumekuwa na ongezeko ikilinganishwa na mwaka jana.Wizara imekuwa ikifutilia mafua yanayosababishwa na virusi vya influenza hapa nchini ili kubaini mabadiliko ya virusi hivi tangu mwaka 2008 katika hospitali tisa zikiwemo Hospitali za Rufaa za Mwananyamala Dar es Salaam, Sekou Toure Mwanza, Dodoma, Mt. Meru Arusha, Hospitali za Wilaya za Meru na Kibondo, hospitali za misheni za Haydom Mbulu, St. Benedict Ndanda-Mtwara na Kliniki ya Shule ya Kimataifa ya IST Dar es Salaam, alisema Chami.Alisema ufuatiliaji huo ndiyo uliobaini kuwa virusi vinavyosababisha mafua ya influenza vipo hapa nchini na vimekuwa vikisababisha mafua mara kwa mara kwa vipindi tofauti tofauti.Kwa mujibu wa Wizara ya Afya, dalili za ugonjwa huo hazina tofauti sana na mafua mengine ila zinatofautiana kwa kiwango cha ukali ambacho ni homa kali, mwili kuchoka, kichwa kuuma, mafua, kikohozi, kupata mafindofindo na kupiga chafya, lakini wengine huharisha na kutapika pia.Wizara ilisema kuwa matibabu ya ugonjwa huo ni kupumzika, kunywa maji kwa wingi, kunywa dawa ya kushusha homa na kupunguza maumivu ya kichwa, huku ikionya watu wasitumie dawa aina ya antibiotic kwa kuwa ugonjwa huo husababishwa na virusi.  <topic>: KITAIFA 